**Lino José Martínez Villafínez**, coñecido tamén como **Lino Villafínez**, nado en Marín o 23 de setembro de 1892 e finado en Santiago de Compostela o 9 de febreiro de 1970, foi un pintor galego.

Traxectoria
-----------

Sexto fillo do carabineiro Bertoldino Martínez e Dolores Villafines, que eran orixinarios de Santa María de Mourente (Pontevedra). Tivo seis irmáns. Foi bautizado na igrexa parroquial de Santa María do Porto o 3 de outubro do ano do seu nacemento. O seu apelido materno, Villafines, acabou co tempo transformado á súa forma castelá. Desde ben cedo, interesouse pola pintura, datándose os seus primeiros cadros sobre 1913, fundamentalmente mariñas.

En 1924, por mediación de Luis Blanco Rivero-de Aguilar, trasladouse a Santiago de Compostela, onde desenvolveu case toda a súa actividade pictórica. Comezou a traballar como subalterno (enfermeiro e debuxante de quirófano) no Hospital Provincial de Santiago. Durante esta etapa inicial tivo trato con Mariano Tito Vázquez, Francisco Asorey, Castelao, Roberto González del Blanco e Enrique Mayer.

Subvencionado pola Deputación de Pontevedra en 1926, 1929 e 1930, e cunha bolsa de viaxe en 1931, marchou a Madrid, onde alternou a troula coa pintura.

Residiu durante tempadas breves en Vigo, en Rianxo (grazas á axuda de Ángel Baltar Cortés, primeiro, e do seu fillo Ramón Baltar Domínguez, posteriormente) e en Neiro, Sabugueira.

Sobre todo na etapa final da súa vida (1945-1970), con problemas co alcohol e numerosas débedas, viuse na obriga de pintar cada vez con maior rapidez, o que derivou na repetición incesante de temas da paisaxe compostelá e a definición que a crítica fixo del de facer pintura en serie. Foi enterrado no Cemiterio de Boisaca.

Unha rúa compostelá leva o nome de *Pintor Lino Villafínez* na súa lembranza.

Vida persoal
------------

Casou con María Míguez Dedel (nacida en Sigüeiro) e foi pai do tamén pintor Juan Martínez Míguez, alcumado **Vilafíns**.

Notas
-----

1. ↑  *Rexistro Civil de Marín*, tomo 52, páxina 70.
2. 1 2  *El Pueblo Gallego*, 11-2-1970, p. 14.
3. ↑  López Vázquez, José Manuel en *Enciclopedia temática de Galicia*, tomo V.- Arte, p. 212 *(en castelán)*.
4. ↑  Roberto Qumata: "Miles de gallegos creen tener una obra maestra" Arquivado 10 de abril de 2015 en Wayback Machine. *El Correo Gallego*, 29-7-2007 *(en castelán)*.
5. ↑  *El Pueblo Gallego*, 12-2-1970, p. 13.

Véxase tamén
------------

### Bibliografía

* *Gran Enciclopedia Galega Silverio Cañada*, Tomo XLIV (VILAN - Z), voz "*VILLAFÍNEZ, Lino*", páxina 79.
* López Vázquez, José Manuel B. e San Ildefonso Rodríguez, Beatriz de: *Villafínez 1892-1970*. Deputación de Pontevedra; 1998. 115 p. ISBN 84-89690-46-4. Catálogo, coa reprodución de 57 obras de Villafínez, dunha exposición celebrada no Museo de Pontevedra comisariada por Xosé Carlos Valle.
* Otero Vázquez, Concepción: *Vida y obra del pintor Villafínez*, tese.
* Pablos, Francisco (2003). *A pintura en Galicia - La pintura en Galicia* (en bilingüe). Nigra Trea. p. 90-91. ISBN 84-95364-15-8.
* Sobrino Manzanares, María Luisa en *Historia del arte gallego*, Editorial Alhambra, Madrid, 1982, ISBN 84-205-0913-2.

### Ligazóns externas

* Lino Martínez Villafínez na Colección Afundación.

|  |  |
| --- | --- |
| Control de autoridades | 
* Wd: Q20534879
* WorldCat
* VIAF: 290446610
* BNE: XX1313549
* DBE: lino-jose-martinez-villafinez
* ISNI: 0000 0003 9569 115X
* SUDOC: 162307764

 |